# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr.

Rīgā (prot. Nr.   .§)

**Grozījumi Ministru kabineta 2011. gada 6. septembra noteikumos Nr. 696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība”**

*Izdoti saskaņā ar*

*likuma "Par zemes dzīlēm"*[*4.panta*](https://likumi.lv/ta/id/40249-par-zemes-dzilem#p4)*piektās daļas 1.punktu,   
5.panta ceturtās daļas 1.punktu, 8.panta otro daļu  
10.panta pirmās daļas 1. un 3.punktu, otro, 2.1 , septīto,  
desmito un vienpadsmito daļu*

Izdarīt Ministru kabineta 2011. gada 6. septembra noteikumos Nr. 696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība” (Latvijas Vēstnesis, 2016, 159. nr.) sekojošus grozījumus:

1. Izteikt noteikumu nosaukumu šādā redakcijā:

**“Zemes dzīļu izmantošanas licenču, bieži sastopamo derīgo izrakteņu ieguves atļauju un publiskas personas zemes nomas maksas zemes dzīļu izmantošanai aprēķināšanas kārtība”**

2. Papildināt 1.punktu ar 11.apakšpunktu šādā redakcijā:

“1.11. publiskas personas zemesgabala nomas maksas aprēķināšanas kārtību, ja attiecīgais zemesgabals tiek iznomāts zemes dzīļu izmantošanai.”

3. izteikt V. daļu šādā redakcijā:

**“V. Publiskas personas zemes nomas un nomas maksas aprēķināšanas kārtība zemes dzīļu izmantošanai**

40. Zemes īpašnieks vai tiesiskais valdītājs rīko konkursu vai izsoli par zemes nomas tiesībām un licences vai atļaujas saņemšanu derīgo izrakteņu ieguvei (izņemot pazemes ūdeņus), ja publiskas personas īpašumā esošā vai piekrītošā zemes platība, kurā paredzēts iegūt derīgos izrakteņus, ir:

40.1. kūdrai – lielāka par 150 ha;

40.2. pārējiem derīgiem izrakteņiem – lielāka par 25 ha.

40.1 Izvērtējot lietderības apsvērumus, iznomātājs var pieņemt lēmumu rīkot konkursu vai izsoli par tāda zemesgabala nomas tiesībām zemesgabalam, kura platība, kurā paredzēts iegūt derīgos izrakteņus, ir mazāka par šo noteikumu 40. punktā noteikto platību.

40.2 Ja atradnes neapgūtā platība ir ģeoloģiski izpētīta un paplašināmajā licences laukuma platībā ir akceptēti A vai N kategorijas derīgo izrakteņu krājumi un ja atradnes neapgūtā platība ir mazāka par 100 % no esošā licences laukuma un tam pieguļ, tad, paplašinot licences laukumu derīgo izrakteņu atradnē, konkurss vai izsole nav jārīko.

41. Konkursa rīkotājs izstrādā konkursa nolikumu un izveido konkursa komisiju. Konkursa nolikumā iekļauj:

41.1. informāciju par konkursa priekšmetu (zemes dzīļu izmantošanas veids, konkursa objekta nosaukums un apraksts, konkursa rīkotāja rekvizīti, kā arī, ja nepieciešams, ģeoloģiskās informācijas apkopojums par zemes dzīļu uzbūvi, derīgo izrakteņu īpašībām un krājumiem konkursam vai izsolei nodotajā objektā, kuru, konkursa rīkotājs var pasūtīt centrā);

41.2. konkursa komisijas tiesības un pienākumus;

41.3. informāciju par piedāvājuma iesniegšanas un atvēršanas vietu, datumu, laiku un kārtību;

41.4. prasības piedāvājuma noformējumam un iesniegšanai;

41.5. iesniegto piedāvājumu vērtēšanas kritērijus un kārtību;

41.6. zemes nomas līguma projektu;

41.7. informāciju par izsoles rīkošanas vietu, laiku un kārtību, ja saskaņā ar konkursa procedūru zemes īpašnieks vai tiesiskais valdītājs rīko izsoli;

41.8. konkursa rezultātu pārsūdzēšanas kārtību.

41.1 Konkursa nolikumā nosaka šādus pretendentu vērtēšanas kritērijus:

41.11. finansiālās iespējas;

41.12. pieredze derīgā izrakteņa ieguvē;

41.13. derīgā izrakteņa iegulas racionālas izstrādes plāns;

41.14. vides aizsardzības pasākumu plāns;

41.15. darba aizsardzības pasākumu plāns;

41.16. citus konkursa komisijas ieskatā nepieciešamos kritērijus.

41.2 Konkursa rīkotājs plašsaziņas līdzekļos (vismaz vienā pašvaldības vai citā vietējā izdevumā un centrālajā laikrakstā) un savā tīmekļa vietnē (ja tāda ir) publicē uzaicinājumu piedalīties konkursā. Var izmantot arī citus informācijas paziņošanas veidus, lai informācija sasniegtu pēc iespējas plašāku nomas tiesību pretendentu loku. Ja konkursa rīkotājam nav savas tīmekļa vietnes uzaicinājuma publicēšanai, konkursa rīkotājs nodrošina iespēju iepazīties ar uzaicinājumu savās telpās (vietā, kur ar attiecīgo informāciju var iepazīties ikviena ieinteresētā persona). Uzaicinājumā norāda:

41.21. konkursa rīkotāja nosaukumu;

41.22. konkursa nolikuma saņemšanas laiku, vietu un kārtību;

41.23. zemes dzīļu izmantošanas veidu un konkursa objekta nosaukumu;

41.24. pretendentu piedāvājumu iesniegšanas laiku un vietu;

41.25. kontaktpersonas adresi un tālruņa numuru papildinformācijas saņemšanai;

41.26. citu informāciju, kuru konkursa rīkotājs uzskata par nepieciešamu.

42. Piedāvājumu iesniegšanas termiņš nedrīkst būt īsāks par 20 darbdienām pēc uzaicinājuma publicēšanas plašsaziņas līdzekļos un ievietošanas tīmekļa vietnē.

43. Lai konkursa rīkotājs varētu izvērtēt pretendentus saskaņā ar šo noteikumu 41.1 punktu, pretendenti iesniedz šādus dokumentus:

43.1. ziņas par personāla kvalifikāciju un darbu tehnisko nodrošinājumu derīgo izrakteņu ieguvei;

43.2. informāciju par pretendenta pieredzi derīgā izrakteņa ieguvē;

43.3. konkursa objekta izmantošanas darba programmu, kurā ietverts derīgā izrakteņa iegulas izstrādes tehnoloģijas apraksts, vides aizsardzības pasākumu apraksts, darba aizsardzības pasākumu apraksts;

43.4. citus dokumentus, ko konkursa rīkotājs pieprasījis vai konkursa iesniedzējs uzskata par nepieciešamiem iesniegt.

44. Konkursa komisija, izvērtējot pieteikumus:

44.1. pārliecinās, ka pretendents nav pasludināts par maksātnespējīgu, neatrodas likvidācijas procesā vai tā saimnieciskā darbība nav apturēta vai pārtraukta;

44.2. ir tiesīga pieprasīt papildinformāciju, kas nepieciešama, lai izvērtētu piedāvājumu. Ja pretendents to nesniedz vai sniedz nepatiesu informāciju, pretendentu izslēdz no konkursa dalībnieku saraksta.

44.1 Piedāvājumus izvērtē atbilstoši piecu punktu sistēmai par katru nolikumā noteikto kritēriju. Par visizdevīgāko atzīst piedāvājumu, kurš ieguvis visaugstāko vidējo galīgo vērtējumu saskaņā ar šo noteikumu [41.1punktā](https://likumi.lv/doc.php?id=236750#p43) minētajiem pretendentu vērtēšanas kritērijiem.

45. Ja konkursā piedalās viens pretendents, konkursa komisija šo pretendentu var atzīt par konkursa uzvarētāju, ja pretendenta piedāvājuma vidējais galīgais vērtējums ir lielāks par 60 % no maksimāli iespējamās punktu summas.

45.1 Derīgo izrakteņu ieguves tiesības izsolē piešķir, ja izsoles rīkošana paredzēta konkursa nolikumā un konkursa rezultātā ir atlasīti vairāki pretendenti, kuru iesniegto piedāvājumu vidējais galīgais vērtējums ir lielāks par 60 % no maksimāli iespējamās punktu summas.

45.2 Konkurss uzskatāms par nenotikušu, ja nav pieteicies neviens pretendents vai neviena pretendenta piedāvājuma vidējais galīgais vērtējums nav lielāks par 60 % no maksimāli iespējamās punktu summas.

45.3 Konkursa rīkotāja lēmumu par konkursa rezultātiem var apstrīdēt un pārsūdzēt Administratīvā procesa likumā vai konkursa nolikumā noteiktajā kārtībā.

45.4 Zemesgabalu neiznomā pretendentam, ja pēdējo piecu gadu laikā no pieteikuma iesniegšanas dienas iznomātājs ir vienpusēji izbeidzis ar šo pretendentu noslēgto līgumu par īpašuma lietošanu tāpēc, ka pretendents nav pildījis līgumā noteiktos pienākumus, vai stājies spēkā tiesas nolēmums, uz kura pamata tiek izbeigts ar iznomātāju noslēgts līgums par īpašuma lietošanu pretendenta rīcības dēļ.

46. Ja zemesgabalu zemes dzīļu izmantošanai iznomā rīkojot konkursu vai izsoli par zemesgabala nomas tiesībām, konkursa vai izsoles sākuma nomas maksu nosaka atbilstoši sertificēta vērtētāja noteiktajai zemesgabala tirgus nomas maksai. Nomnieks kompensē iznomātājam pieaicinātā sertificēta vērtētāja atlīdzības summu.

46.1 Ja zemesgabalu zemes dzīļu izmantošanai iznomā nerīkojot konkursu vai izsoli par zemesgabala nomas tiesībām, nomas maksu nosaka atbilstoši sertificēta vērtētāja noteiktajai zemesgabala tirgus nomas maksai. Nomnieks kompensē iznomātājam pieaicinātā sertificētā vērtētāja atlīdzības summu.

47. Līdz dienai, kad nomniekam tiek izsniegta licence vai atļauja derīgo izrakteņu ieguvei, nomas maksa gadā ir 1,5 % apmērā no zemesgabala kadastrālās vērtības. Nomas līgumā var noteikt termiņu, līdz kuram nomniekam ir jāveic normatīvajos aktos noteiktās darbības licences vai atļaujas derīgo izrakteņu ieguvei saņemšanai.

47.1 Nomnieks papildus nomas maksai maksā iznomātājam normatīvajos aktos noteiktos nodokļus vai to kompensāciju, kuri attiecināmi uz iznomāto zemesgabalu.

48. Iznomātājs, izvērtējot lietderības apsvērumus vai pamatojoties uz nomnieka ierosinājumu par uzturošās platības izmaiņām, nomas maksu pārskata un maina, ņemot vērā, ka uzturošās platības, kura ir funkcionāli saistīta ar derīgo izrakteņu ieguves teritoriju, bet kurā nav iespējama vai nav atļauta to ieguve, un kurā netiek veikta saimnieciskā darbība, nomas maksa gadā ir 1,5 % apmērā no zemesgabala kadastrālās vērtības.

48.1 Nomas maksu palielina, piemērojot koeficientu 1,5, uz laiku līdz šajā punktā norādīto apstākļu novēršanai, ja:

48.11. nomnieks trīs gadu laikā no nomas līguma noslēgšanas dienas nav uzsācis zemes dzīļu izmantošanu atbilstoši izsniegtajā licencē vai atļaujā norādītajam;

48.12. nomnieks zemes dzīles izmantojis, pārkāpjot izsniegtās licences vai atļaujas nosacījumus, vai veicis citas nelikumīgas darbības.

49. Iznomātājs nomas maksu zemesgabalam pārskata un maina:

49.1. attiecībā uz uzturošo platību, kura ir funkcionāli saistīta ar derīgo izrakteņu ieguves teritoriju, bet kurā nav iespējama vai nav atļauta to ieguve, un kurā netiek veikta saimnieciskā darbība, ja attiecīgajam zemesgabalam tiek mainīta tā kadastrālā vērtība;

49.2. atbilstoši sertificēta vērtētāja noteiktai tirgus nomas maksai ne retāk kā Publiskas personas finanšu līdzekļu un mantas izšķērdēšanas novēršanas likumā noteiktajā termiņā. Nomnieks kompensē iznomātājam pieaicinātā sertificēta vērtētāja atlīdzības summu.

50. Ja zemesgabals zemes dzīļu izmantošanai ir iznomāts, rīkojot konkursu vai izsoli par zemesgabala nomas tiesībām, atbilstoši šo noteikumu 49.2. apakšpunktam pārskatītā nomas maksa nevar būt zemāka par konkursā vai izsolē nomnieka piedāvāto, papildus ņemot vērā šo noteikumu 48. punktā un 49.1. apakšpunktā noteikto.

51. Nomas līgumā paredz, ka iznomātājam ir tiesības, nosūtot nomniekam rakstisku paziņojumu, vienpusēji mainīt nomas maksu bez grozījumu izdarīšanas līgumā:

51.1. šo noteikumu 47., 48. un 49. punktā minētajos gadījumos;

51.2. ja normatīvie akti paredz citu nomas maksas aprēķināšanas kārtību, ja publiska persona iznomā zemesgabalu zemes dzīļu izmantošanai.

52. Nomas līgumā paredz, ka iznomātājam ir tiesības nomas līguma darbības laikā, pamatojoties uz nomnieka ierosinājumu, pārskatīt un mainīt nomas maksu, ja:

52.1. no nomnieka neatkarīgu apstākļu dēļ paaugstinās derīgā izrakteņa ieguves izmaksas;

52.2. iznomātajā zemesgabalā derīgā izrakteņa rūpnieciska ieguve nav iespējama, par ko nomnieks iesniedz iznomātājam ģeoloģisko dokumentāciju (pirms tam iesniedzamās dokumentācijas veidu saskaņojot ar iznomātāju);

52.3. iznomātajā zemesgabalā normatīvajos aktos par zemes dzīļu izmantošanu noteiktajā kārtībā ir veikta ģeoloģiskā papildizpēte vai kūdras ieguves lauku inventarizācija, vai derīgo izrakteņu atlikušo krājumu aprēķins, vai derīgo izrakteņu izpētīto krājumu aprēķins (pēc agrāk veikto pētījumu datiem) un akceptēti derīgā izrakteņa krājumi.

53. Šo noteikumu 52.punktā minētajos gadījumos nomas maksu nosaka atbilstoši sertificēta vērtētāja noteiktai tirgus nomas maksai. Nomnieks kompensē iznomātājam pieaicinātā sertificēta vērtētāja atlīdzības summu.

54. Iznomātājs, izvērtējot lietderības apsvērumus, var pieņemt lēmumu pagarināt nomas līguma termiņu (nerīkojot konkursu vai izsoli). Nomas līgumu var pagarināt, ievērojot nosacījumu, ka nomas līguma kopējais termiņš nedrīkst pārsniegt likumā „Par zemes dzīlēm” noteikto bieži sastopamo derīgo izrakteņu ieguves atļaujas vai zemes dzīļu izmantošanas licences termiņu.

55. Pagarinot nomas līguma termiņu, iznomātājs nomas maksu nosaka atbilstoši sertificēta vērtētāja noteiktai tirgus nomas maksai. Nomnieks kompensē iznomātājam pieaicinātā sertificēta vērtētāja atlīdzības summu.

56. Iznomātājs 10 darbdienu laikā pēc dienas, kad stājas spēkā nomas līgums vai vienošanās par nomas līguma termiņa pagarināšanu, publicē vai nodrošina attiecīgās informācijas publicēšanu savā tīmekļa vietnē vai, ja tāda nav, plašsaziņas līdzekļos (vismaz vienā pašvaldības vai citā vietējā izdevumā un centrālajā laikrakstā).

Noteikumi stājas spēkā 2018. gada 30. novembrī.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards